নতুন বছরের মাঝামাঝি দেশের পাঁচটি সিটি করপোরেশন নির্বাচন হতে যাচ্ছে। রাষ্ট্রপতি নির্বাচনের দিকেও থাকবে সবার দৃষ্টি। বর্তমান রাষ্ট্রপতি মো. আবদুল হামিদের মেয়াদ শেষ হবে এ বছর। সব মহলে আস্থা ও মানুষের ভালোবাসা নিয়ে তৃণমূল রাজনীতি থেকে উঠে আসা এই প্রবীণ রাজনীতিবিদ সাফল্যের সঙ্গে তার দায়িত্ব পালন করেছেন। তাকেই আবার রাষ্ট্রপতি করা হবে, নাকি নতুন কাউকে নির্বাচিত করা হবে সেদিকেই সবার দৃষ্টি। প্রধান বিচারপতির পদটিও এখন শূন্য। ভারপ্রাপ্ত প্রধান বিচারপতি দিয়ে বিচার বিভাগ চালানো সঠিক নয় বলে অনেকেই মনে করেন। এ ক্ষেত্রে প্রধান বিচারপতি পদে নিয়োগদানও এ বছর ঘটবে বলে আলোচনা রয়েছে। সিটি করপোরেশনে আওয়ামী লীগের শক্তিশালী প্রার্থীদের বিপুল ভোটে পরাজিত করে বিএনপির আনকোরা প্রার্থীরা বিজয়ী হয়েছিলেন। বিজয়ী হয়ে নানা মামলায় দীর্ঘদিন তারা জেল খেটেছেন।